b'\n_START_ARTICLE_\nKr\xc4\x97vos sutartis\n_START_SECTION_\nSutarties vykdymas\n_START_PARAGRAPH_\nXIV a. pabaigoje LDK nebuvo visuomenini\xc5\xb3 j\xc4\x97g\xc5\xb3, suinteresuot\xc5\xb3 Lietuvos valstyb\xc4\x97s susijungimu su Lenkijos karalyste. Tai patvirtina ir faktas, kad, Jogailai i\xc5\xa1vykus karaliauti \xc4\xaf Lenkij\xc4\x85, platieji Lietuvos bajorijos sluoksniai par\xc4\x97m\xc4\x97 Vytauto pastangas tapti pilnateisiu Lietuvos valdovu. Kita vertus, pati Lenkija XIV a. pabaigoje dar nebuvo paj\xc4\x97gi absorbuoti pagal plot\xc4\x85 u\xc5\xbe j\xc4\x85 daug didesn\xc4\x99 Lietuvos valstyb\xc4\x99, kuri buvo visi\xc5\xa1kai kitokia tautiniu at\xc5\xbevilgiu, visuomen\xc4\x97s ir valstyb\xc4\x97s organizacijos bei kult\xc5\xabros prasme. Fakti\xc5\xa1kai jokio valstybi\xc5\xb3 susiliejimo po Kr\xc4\x97vos sutarties ne\xc4\xafvyko. Lietuvoje liko kitokia valstyb\xc4\x97s sandara, sienos ir fakti\xc5\xa1kai savaranki\xc5\xa1kas valdovas._NEWLINE_1386 m. pr. Jogaila atvyko \xc4\xaf Krokuv\xc4\x85, kur buvo pakrik\xc5\xa1tytas Vladislovo vardu, sutuoktas su Jadvyga ir kar\xc5\xabnuotas Lenkijos karaliumi._NEWLINE_1386\xe2\x80\x931387 m. \xc5\xbeiem\xc4\x85, Jogailai atvykus \xc4\xaf Lietuv\xc4\x85, buvo toliau vykdomi Kr\xc4\x97vos aktu deklaruoti ketinimai. Vilniuje prasid\xc4\x97jo oficiali krik\xc5\xa1to akcija, \xc4\xafkurtos pirmosios parapijos, statomos katalik\xc5\xb3 ba\xc5\xbeny\xc4\x8dios. 1387 m. Jogaila paskelb\xc4\x97 tris privilegijas \xe2\x80\x93 steigiamos Vilniaus vyskupyst\xc4\x97s vyskupui, Lietuvos bajorams katalikams ir Vilniaus miestie\xc4\x8diams. Jomis buvo i\xc5\xa1reik\xc5\xa1ta Lietuvos visuomen\xc4\x97s naujos raidos programa._NEWLINE_1387 m. vasario 17 d. privilegija Jogaila \xc4\xafsteig\xc4\x97 Vilniaus vyskupyst\xc4\x99. Taip valdovo aktu i\xc5\xa1 did\xc5\xbeiojo kunigaik\xc5\xa1\xc4\x8dio \xc5\xbeemi\xc5\xb3 fondo buvo sukurta pirmoji Lietuvoje stambi latifundija, kurios dydis pranoko bet kurio did\xc5\xbeiausio to meto \xc5\xbeemvald\xc5\xbeio valdas. \xc5\xbdem\xc4\x97s valdomis bei kitaip materialiai buvo apr\xc5\xabpintos ir steigiamos ba\xc5\xbeny\xc4\x8dios. Ba\xc5\xbeny\xc4\x8dios \xc5\xbeem\xc4\x97s bei jose gyven\xc4\x99 valstie\xc4\x8diai buvo atleisti nuo vis\xc5\xb3 prievoli\xc5\xb3, net nuo karo tarnybos, taip pat nuo mokes\xc4\x8di\xc5\xb3 valdovui bei apsaugoti nuo pasaulietin\xc4\x97s vald\xc5\xbeios ki\xc5\xa1imosi \xc4\xaf teismo ir administracijos reikalus._NEWLINE_1387 m. vasario 20 d. Jogailos privilegija visi krik\xc5\xa1t\xc4\x85 pri\xc4\x97m\xc4\x99 bajorai katalikai, atliekantys karin\xc4\x99 tarnyb\xc4\x85, gavo nuosavyb\xc4\x97s teises \xc4\xaf t\xc4\x97vonines \xc5\xbeemes, teis\xc4\x99 laisvai jomis disponuoti, nevar\xc5\xbeomai tvarkyti dukter\xc5\xb3 i\xc5\xa1tekinimo ir kitus moter\xc5\xb3 turto reikalus \xc5\xa1eimoje. Bajor\xc5\xb3 t\xc4\x97vonin\xc4\x97s valdos buvo atleistos nuo vis\xc5\xb3 darbo prievoli\xc5\xb3 did\xc5\xbeiajam kunigaik\xc5\xa1\xc4\x8diui, i\xc5\xa1skyrus pili\xc5\xb3 statyb\xc4\x85 bei remont\xc4\x85. Ta\xc4\x8diau 1387 m. privilegija nepanaikino bajor\xc5\xb3 nat\xc5\xabrini\xc5\xb3 ir pinigini\xc5\xb3 mokes\xc4\x8di\xc5\xb3 valdovui. Bajor\xc5\xb3 t\xc4\x97vonin\xc4\x97s valdos ir toliau liko pavald\xc5\xbeios did\xc5\xbeiojo kunigaik\xc5\xa1\xc4\x8dio teismo jurisdikcijai._NEWLINE_1387 m. kovo 22 d. Jogailos privilegija Vilniui suteikta Magdeburgo teis\xc4\x97. Vilnius tapo pirmuoju Lietuvos miestu, kurio miestie\xc4\x8di\xc5\xb3 bendruomenei buvo suteikta savivalda. Tiesa, Magdeburgo teis\xc4\x97 veik\xc4\x97 ne visoje tuometinio Vilniaus teritorijoje. Greta miestie\xc4\x8di\xc5\xb3 administracijos valdomos miesto dalies buvo teritorijos, vadinamosios jurzdikos, pavald\xc5\xbeios did\xc5\xbeiajam kunigaik\xc5\xa1\xc4\x8diui, vyskupui ar bajorams._NEWLINE_1387 met\xc5\xb3 Jogailos privilegijos paspartino dvasinink\xc5\xb3, bajor\xc5\xb3 ir miestie\xc4\x8di\xc5\xb3 luom\xc5\xb3 klostym\xc4\x85si, suk\xc5\xabr\xc4\x97 naujos Lietuvos visuomen\xc4\x97s teisinius pagrindus. Tolesn\xc4\xaf visuomen\xc4\x97s reformavimo darb\xc4\x85 kuriam laikui sutrikd\xc4\x97 1389 m. atsinaujinusi vidaus kova tarp Vytauto ir Jogailos.\n_START_SECTION_\nSutarties vertinimas\n_START_PARAGRAPH_\n\xc5\xa0iandien nema\xc5\xbeai Lietuvos ir Lenkijos istorik\xc5\xb3 sutinka, kad Kr\xc4\x97vos sutartis nebuvo unija. Fakti\xc5\xa1kai tai nebuvo ir sutartimi, o tik ketinim\xc5\xb3 protokolu. Kr\xc4\x97vos aktu Jogaila tik patvirtino per pir\xc5\xa1lybas Jadvygai Skirgailos jo vardu duotus pasi\xc5\xbead\xc4\x97jimus. Jogailai u\xc5\xbeimant Lenkijos sost\xc4\x85, gal\xc4\x97jo b\xc5\xabti sura\xc5\xa1ytas oficialusis Lenkijos ir Lietuvos sutarties aktas. Ta\xc4\x8diau tokio dokumento n\xc4\x97ra \xc5\xbeinoma. Atvirk\xc5\xa1\xc4\x8diai, yra net bandym\xc5\xb3 \xc4\xafrodyti, jog iki m\xc5\xabs\xc5\xb3 dien\xc5\xb3 Krokuvos kapitulos archyve i\xc5\xa1lik\xc4\x99s 1385 m. rugpj\xc5\xab\xc4\x8dio 14 d. Kr\xc4\x97vos akto originalas t\xc4\x97ra politiniais tikslais Lenkijos pus\xc4\x97s parengtas falsifikatas. V\xc4\x97lesni Lietuvos ir Lenkijos didik\xc5\xb3 gin\xc4\x8dai da\xc5\xbenai gr\xc4\xaf\xc5\xbedavo prie Kr\xc4\x97vos sutarties, lenkams \xc4\xafrodin\xc4\x97jant, kad nuo tos sutarties pasira\xc5\xa1ymo Lietuvos savaranki\xc5\xa1kumo siekiai neturi teisinio pagrindo.'